Brandstofpryse vir Augustus aangekondigArgieffoto Die departement van energie het aangekondig dat die prys van diesel Woensdag daal. Diesel van alle grade daal met 4c per liter terwyl petrol van alle grade met 1c per liter duurder word. Gas word 17c per kg duurder en paraffien 5c per liter. Volgens die departement het internasionale oliepryse afgeneem, dus moet die swakker rand die skuld kry vir die styging in die petrolprys. Die Outomobiel Assosiasie van Suid-Afrika (AA) het vroeër gesê dit blyk egter dat internasionale oliepryse weer teen einde Julie duurder begin raak en dat motoriste se begrotings tot die einde van die jaar onder druk sal bly. “2018 is tot dusver ŉ jaar van onbestendigheid in die brandstofprys, en die rand en olieprys wat wipplank ry, dui daarop dat versigtigheid die wagwoord moet wees.” Motoriste betaal vanaf 4 Julie 26c per liter meer vir 93-oktaan-petrol en 23c meer vir 95-oktaan-petrol. Die prys van 0,05%-sulfaat-diesel het met 26c per liter gestyg en die prys van 0,005%-sulfaat-diesel met 24c per liter. Die DA en die Organisasie teen Belastingmisbruik (Outa) het verlede week geëis dat die brandstofheffing dringend met R1 per liter verminder word. Die ANC het verlede maand ŉ beroep op die regering gedoen om die brandstofheffing te bevries of te verminder. Die IVP het gevra die heffings moet afgeskaf word. Pres. Cyril Ramaphosa het vroeër gesê die regering gaan ŉ stel ekonomiese maatreëls bekendstel wat sal help om die las te verlig wat Suid-Afrikaners dra in terme van die styging in die brandstofprys asook BTW. Hy het die ministers in die ekonomiese groepering tot 30 Julie kans gegee om vorendag te kom met voorstelle oor hoe verligting aan verbruikers deurgegee kan word.